runetrust/blame-folketinget-dk huggingface dataset:
Dennis Flydtkjær (DF), 2021-05-03:
Vi anerkender fuldt ud, at selskabsskattesatsen er en af de parametre, der gør, at det er attraktivt at drive virksomhed i Danmark, men man er også nødt til at have øje for, at der altså også er andre parametre, man er nødt til at have med i ligningen, hvis man skal gøre det attraktivt at drive virksomhed i Danmark.
Birthe Rønn Hornbech (V), 2009-03-12:
Baggrunden for aftalen om onlinedanskundervisning er naturligvis, at det er en stor fordel, når vi nu får så meget udenlandsk arbejdskraft, at de, der har lyst til på egen hånd at begynde at studere, allerede i deres hjemland kan begynde at snuse til det danske sprog.
Laura Lindahl (LA), 2016-03-29:
Så regeringens meget klare målsætning om, at flere mænd skal tage barsel, deler Liberal Alliance ikke, og jeg vil sige, at jeg ikke forstår, hvordan en borgerlig-liberal regering mener at vide, at det er godt for fædre at tage barsel, som man faktisk ordret skriver i redegørelsen.
Kim Behnke (FRI), 2001-01-12:
Vi ønsker, at man år for år i december måned i forbindelse med den årlige finanslovforhandling tager stilling til sagen dér, frem for at man efterlader det indtryk hos elforbrugerne, at når de betaler disse 0,6 øre, så går de penge ubeskåret til elspareformål, for det ved vi nu ikke er tilfældet.
Jørn Dohrmann (DF), 2010-03-26:
Man kan sige, at vi jo også er med til at sige, hvad det er for nogle rammer, kommunerne styrer under, og derfor skal vi også være med til at sige til dem: I har altså noget handlefrihed på det her område, men vi så gerne, at I klart fortæller jeres borgere, hvordan I skal behandle borgerne i hvert enkelt tilfælde.
Jens Joel (S), 2013-04-04:
Jeg tror faktisk også, at noget af det, som gør, at folk nogle gange kan få en politikerlede, er, når vi i Folketinget oplever, at ting bliver misbrugt, og at man løfter diskussioner, som man i virkeligheden gerne ville have, ind i nogle ting, hvor de ikke hører hjemme.
Lisbeth Bech Poulsen (SF), 2015-11-18:
Mener Socialdemokratiets ordfører, at det er et retssamfund værdigt, at man kan være tilbageholdt i 12 måneder, fordi der eventuelt er noget sagsbehandling, der trækker ud, som vi har set masser af eksempler på, uden at komme for en dommer?
Marianne Jelved (RV), 2015-01-20:
Og det, der er interessant her, er, at der er lande uden for Europarådet, som faktisk gerne vil være med, også til at underskrive en konvention, som de jo ikke er forpligtet til at underskrive, når de ikke er en del af Europarådets landekreds – det er f.eks. Australien og Canada.
Helge Sander (V), 2006-05-03:
Jeg må jo give spørgeren ret i, at der er sket meget i det forgangne år, det redegjorde jeg også for, men jeg må også fastslå, at universitetsloven jo ikke er blevet ændret, og hvad der er nok så vigtigt, også i relation til sidste del af fru Karen Klints spørgsmål, så har vi jo ikke fået nogen henvendelse.
Maja Panduro (S), 2014-10-09:
Derfor tror jeg og regeringen mere på en smartere måde at gøre det på, eksempelvis med nummerpladescannerne, men jo også ved at give politiet mulighed for præventivt og på basis af mere generelle oplysninger eksempelvis at foretage en kontrol, som tidligere skulle være på baggrund af en helt konkret mistanke.
Per Clausen (EL), 2008-05-15:
Igen vil jeg sige, at jeg synes, man skulle overveje, om det virkelig er sådan, at den konservative kulturminister stillet over for kritik fra oppositionens side af den måde, han behandler Danmarks Radio på, når det handler om økonomien, med et slet skjult smil skal kunne sige til Socialdemokraterne og De Radikale: I har ikke selv stillet nogle forslag om, hvor pengene skulle komme fra, og når der kommer forslag, stemmer I imod.
Morten Bødskov (S), 2023-11-21:
Som det allerede er sagt, skal vi i dag førstebehandle beslutningsforslag B 5, som er fremsat af Dansk Folkeparti, og beslutningsforslaget vedrører, som det også er blevet sagt af forslagsstillerne, en skærpelse af fyrværkerireglerne i forhold til anvendelsesperioden og også salgsperioden.
Inger Støjberg (V), 2010-06-16:
Når regeringen har valgt også at fremsætte lovforslaget om dette element i reformen, er det med henblik på en vedtagelse inden sommerferien, og det er selvfølgelig, fordi det er vigtigt for regeringen, at de mennesker, der bliver berørt af dagpengereformen, også får mulighed for at se disse to elementer i sammenhæng.
Kristian Thulesen Dahl (DF), 2001-06-01:
Og hvis man laver om på spillereglerne internt i EU, ja, så følger det af den fortolkning, man har lagt i regeringen og Justitsministeriet, at så er det ikke nødvendigt at have en folkeafstemning, for det er kun nødvendigt at have en folkeafstemning efter suverænitetsbegrebet i grundloven, når man afgiver en ny kompetence fra nationalstaten til EU, men ikke når man laver om på spillereglerne internt i EU og på beslutningsstrukturerne i EU.
Jeppe Bruus (S), 2025-01-07:
Hvis det så skulle vise sig, at der er noget i den godkendelsesproces til kommunen fra den autoriserede person, er der så en række sanktionsmuligheder over for landmanden eller den, der har beholderen i det tilfælde, og man kan også sætte nogle skærpede virkemidler i kraft.
Kim Behnke (UP), 2001-05-31:
For det vil jo være konsekvensen af hr. Helge Adam Møllers ønske, at de 40.000 til 50.000 mennesker, der befandt sig dernede og hørte hr. Clintons tale, blev efterforsket unødigt af politiet, mens de rigtige bagmænd kunne smide den mobiltelefon, de havde købt i en kiosk, i nærmeste skraldespand og rejse ud af landet uden at blive opdaget.
Tina Nedergaard (V), 2002-10-08:
Lovforslaget lægger op til, at produktionsskolerne kan tilrettelægge egu-forløb, altså erhvervsgrunduddannelse for de elever, som efter et produktionsskoleforløb har brug for yderligere et element for enten at videreuddanne sig eller for at komme ud på arbejdsmarkedet.
Lene Espersen (KF), 2008-10-22:
Så vil jeg sige helt principielt til hr. Frank Aaen, at vi da så sandelig også har sat en masse initiativer i gang allerede, som netop har til hensigt at sikre, at der bliver større gennemsigtighed og større åbenhed omkring den måde, hvorpå bankerne agerer, og den måde, hvorpå både bankkunder og også bankens aktionærer har mulighed for langt bedre at få indblik i, hvad det er for en bank, man som aktionær ønsker at investere i, eller hvad det er for en bank, man ønsker at sætte penge i.
Keld Albrechtsen (EL), 2002-11-12:
Jeg forstod det også sådan, at Dansk Folkeparti er indstillet på, at der skal føres forhandlinger, og det er klart, at det vel må forstås sådan, at hvis ministeren ikke vil deltage i de forhandlinger, må de føres af de partier, der vil deltage i forhandlingerne.
Per Kaalund (S), 2006-05-18:
Hvis regeringen i forbindelse med dette beslutningsforslag var kommet til Socialdemokratiet og havde sagt, at den ville komme med en exitstrategi, der kræver en plan for en tilbagetrækning, der strækker sig over en eller anden periode, nogle måneder, eller hvad der kunne blive tale om, så havde vi da selvfølgelig været villige til at forhandle det.
Pelle Dragsted (EL), 2015-12-16:
Vi havde gerne set – og det har vi jo foreslået i debatten – en anden type ændring af grundskylden, nemlig en social ændring til gavn for de familier, som har lave indkomster, og som har svært ved at følge med stigningen i den her grundskyld, fordi grundskylden stiger hurtigere end deres indkomster.
Marianne Jelved (RV), 2000-10-11:
Det er jo meget nemt at kontrollere, hvad jeg har sagt. Og jeg har ikke udtrykt mig på den måde, som hr. Peter Skaarup lægger mig i munden, og det ved hr. Peter Skaarup ganske udmærket. Jeg har endda fået ros fra en partifælle, der hedder hr. Kristian Thulesen Dahl, for ikke at stå og skabe
Peter Skaarup (DF), 2004-06-02:
Jeg synes egentlig, det er lidt misbrug af Folketingets tid, at hr. Villy Søvndal bliver ved med at sige, at Dansk Folkeparti ikke har nogen mening om det her, når vi meget klart og meget intenst under førstebehandlingen har haft en lang debat om de her ting.
Grete Schødts (S), 1999-12-09:
Dette lovforslag finder vi faktisk skaber en mere retfærdig ligestilling, så jeg kan på Socialdemokratiets vegne tilkendegive, at vi tilslutter os denne forbedring af efterlevelseshjælpen på linje med partierne Det Radikale Venstre, CD, SF og Enhedslisten, som har indgået denne aftale i finanslovaftalen for år 2000.
Charlotte Dyremose (KF), 2003-12-05:
Det har ikke været relevant at overveje, om udlændingene måske kunne få et job bare nogle timer; det kunne nemlig ikke betale sig. Jeg vil ikke gå ind og kommentere alle de mange tal og beregninger, der er anført i bemærkningerne, men blot overordnet sige, at Det Konservative Folkeparti fortsat bakker op om lovgivningen om starthjælpen, og at vi derfor ikke kan støtte forslaget.
Mette Frederiksen (S), 2002-05-28:
Den konservative socialminister - det er den betegnelse, der på en eller anden måde klæder ministeren bedst af de to hverv, hun varetager - har jo faktisk i dag sagt i Folketingssalen, at problemet omkring pensionsopsparing er, at kvinder arbejder mindre, og at de generelt tjener mindre, hvorfor der selvfølgelig er behov for også at snakke omfordelingspolitik i forhold til pensionsalderen.
Louise Schack Elholm (V), 2012-11-20:
Selvfølgelig skal vi være sikre på, at der bliver bygget ungdomsboliger, men det er lige så vigtigt, at vi sikrer, at vi fortsat har et varieret boligmarked, så de tre fjerdedele af de unge, der ikke bor i en almen bolig, fortsat kan finde et sted at bo.
Bent Bøgsted (DF), 2020-11-19:
Som jeg har læst det, er det sådan, at man ikke kan arbejde, hvis det er i en sammenhængende virksomhed, og det vil sige, at en virksomhed ikke bare kan oprette et andet cvr.-nr., hvis der er sammenhæng mellem de to virksomheder, men det må ministeren så lige beskrive lidt mere detaljeret.
Inger Støjberg (V), 2013-10-10:
Vi vil ikke have, at vi skal have rigide regler, som gør det sværere for virksomhederne, og akkrediteringsordningen gør efter vores betragtning, at det bliver både nemmere og mere fleksibelt for danske virksomheder, og dermed bliver der også mulighed for at øge produktiviteten.
Per Clausen (EL), 2010-04-22:
Der er en ting, jeg ikke helt forstår, for jeg forstår, at der i går har været nogle forhandlinger, som jeg ikke havde mulighed for at deltage i, og i de forhandlinger er man så blevet enige om, at det alternativ ved Bredebro, som Danmarks Naturfredningsforening tidligere har sagt at de i fredags fik ministerens tilsagn til skulle undersøges, åbenbart ikke skal undersøges.
Søren Pape Poulsen (KF), 2016-11-30:
Men jeg glæder mig da til – og det glæder jeg mig rigtig, rigtig meget til – at vi i det nye år skal til at diskutere ungdomskriminalitet og sanktioner over for de her unge mennesker, som i dag sådan set bare får lov at gå, uden at der er nogen konsekvenser overhovedet.
Mimi Jakobsen (CD), 2000-02-23:
Og der er i hvert fald to store grunde til, at man må ønske denne regeringskonference alt muligt held og lykke, både hvad det tidsmæssige og hvad det indholdsmæssige angår: For det første er der de millioner af mennesker, som vi nu på 10. år udstikker løfter til: Nu skal de nok, og nu skal vi nok, og nu skal det ske, og nu varer det ikke så længe!
Astrid Krag (S), 2019-02-27:
Så kan ministeren ikke være så venlig i dag at svare enten ærligt, at man ikke har pengene og derfor ikke kan afsætte dem, fordi man også ønsker at kunne bruge dem til noget andet i forlængelse af den debat om topskattelettelser, vi har haft i den her uge, eller simpelt hen bare sætte et beløb på?
Charlotte Fischer (RV), 2006-03-31:
Vi synes, det er udmærket og helt nødvendigt, at der sker en præcisering af, hvem der kan være statsrevisorer, at man sikrer habiliteten, og at man får gjort det helt klart, at offentligt ansatte, der kun har et ubetydeligt økonomisk eller ledelsesmæssigt ansvar, også fremover vil kunne være statsrevisorer.
Maja Torp (V), 2022-02-22:
For Venstre er det afgørende, at der først og fremmest bliver taget hensyn til kvalifikationer og kompetencer, når man ansætter ledere og bestyrelsesmedlemmer, og det gælder både i statslige virksomheder, kommunale virksomheder, private virksomheder og generelt helt bredt, for det er også vigtigt at respektere ledelsesretten i virksomhederne og de særlige betingelser, der gør sig gældende i individuelle brancher.
Frank Aaen (EL), 2005-11-30:
I forlængelse af den debat, vi havde i sidste uge, vil jeg sige, at det da også må være nødvendigt, når man er så kritisk – og det er jeg glad for – som statsministeren er over for Guantánamo, at vi får lavet en undersøgelse vedrørende de CIA-fly til Guantánamo, som flyver gennem dansk luftrum og også lander i Grønland og Danmark.
Kristian Thulesen Dahl (DF), 2006-04-27:
Når vi så har iagttaget, hvad der er sket på fødevareområdet det seneste stykke tid, så er det vores overbevisning, at det har været blotlagt, at det, der er foregået, har været fuldstændig utilfredsstillende; at kontrollerne af de virksomheder, kontrollerne skulle have været foretaget over for, ikke er blevet foretaget; at der ikke er foretaget en opfølgning; og at der derfor heller ikke i en række tilfælde har været givet den sanktion, som vi havde en forventning om, til dem, der har forbrudt sig mod reglerne.
Øjvind Vilsholm (EL), 2019-03-15:
Det er en uskik og i øvrigt helt unødvendigt, eftersom domstolene allerede i dag ved valget mellem samfundstjeneste og fængsel lægger vægt på, om der er tale om gentaget vold, om offeret er særlig værgeløst, og om offeret har lidt betydelig skade, og desuden er udgangspunktet ved grov vold allerede i dag ubetinget fængsel.
Kaare Dybvad Bek (S), 2025-04-25:
For det andet vil jeg sige, at alt i alt synes jeg, at det jo er oftere, at det er dem, som har en udenlandsk baggrund, som har behov for at understrege den og gøre et nummer ud af den, hvis man kan bruge det udtryk, mere end det er danskerne, der har behov for at sige til dem, at de er anderledes.
Rasmus Prehn (S), 2010-05-31:
Selv om regeringen og Dansk Folkeparti har haft særdeles travlt med at fortælle historien om, at landets kommuner nu friholdes for besparelser efter forliget om den famøse spareplan, er det vigtigt at forstå, at der altså stadig bliver tale om massive besparelser i landets kommuner.
Mette Frederiksen (S), 2015-10-08:
Det handler om at sikre ansvarlig kapital til vores virksomheder, om sanering af afgifter til erhvervslivet, om bedre vilkår for forskning og udvikling og selvfølgelig om en fremsynet og nødvendig satsning på medarbejderne på voksen- og efteruddannelse.
Kristian Thulesen Dahl (DF), 2009-05-27:
Det var da derfor, Ældre Sagen, som var ked af regeringens udspil, fordi de sagde, det var et tilbageskridt i forhold til Skattekommissionens forslag, var ikke jublende, for det skal de da ikke være, men var tilfredse med det resultat, der kom ud af det efterfølgende.
Jørn Jespersen (SF), 2002-02-05:
Hvis vi gør det, betyder det så, at der vil blive ydet det samme beløb til miljøbistand til Østeuropa, eller modsætningsvis, hvis det ikke sker, vil finansministeren så ikke medgive, at der så er tale om en samlet større besparelse på udviklingsbistanden og miljøbistanden, end den, man på forhånd har sagt, at man ville lave?
Sophie Hæstorp Andersen (S), 2003-11-25:
Men er det ikke korrekt, at de andelsboligforeninger, hvor andelen fylder meget - f.eks. en andel på Islands Brygge til 800.000 kr. - jo netop må have et incitament til at tillade pant og udlæg, netop for at folk kan få råd til at komme ind i andelsboligforeningen, mens andelsboligforeninger med en meget lille andel måske egentlig mere kunne være interesseret i, at folk har råd til at bruge penge til renovering og istandsættelse osv.?
Line Barfod (EL), 2011-06-21:
Det er godt, at ministeren gør det fuldstændig klart, at det, der vedtages med det her lovforslag, er, at der ikke længere i dansk lovgivning er nogen beskyttelse af folk, der ikke er danske statsborgere, med hensyn til at blive udvist, hvis de bare én gang begår en lille fejl, der fører til 7 dages fængsel.
Leila Stockmarr (EL), 2025-12-17:
Jeg vil gerne spørge, om ministeren deler bekymringen for, at der er behov for måske at tænke bredere i klimapolitikken, så vi får mere social retfærdighed og geografisk balance ind i klimapolitikken, og så vi både har ambitiøse aftaler og selvfølgelig en stærk faglig fundering, men så vi måske også begynder at tænke klimapolitikkens virkelighed lidt mere ind, sådan at vi også griber muligheden for at skabe bedre grønne liv for helt almindelige mennesker, for klimapolitikken bliver måske nogle gange lidt for teknokratisk og sværttilgængelig og for svær for helt almindelige mennesker at følge med i og måske også bakke op om.
Benny Engelbrecht (S), 2015-01-28:
Det fremgår klart af aftalen om Togfonden DK, at eventuelle afvigelser mellem det realiserede og det forudsatte provenu fra harmoniseringen af nordsøbeskatningen vil blive håndteret i forbindelse med den løbende tilrettelæggelse af finanspolitikken i overensstemmelse med de mellemfristede finanspolitiske målsætninger.
Søren Pind (V), 2016-11-30:
Jamen der er jo ikke nogen grund til at lægge skjul på, at det her er helt inde at røre ved nogle ting, hvor vi, Dansk Folkeparti og regeringen, kan følges ad et rigtig langt stykke hen ad vejen, men hvor vigtigheden af, at institutionerne lærer at modstå det pres, spiller en større rolle for regeringen, og hvor Dansk Folkeparti umiddelbart har en anden holdning, altså i virkeligheden vil have en mere central måde at disponere på.
Pernille Frahm (SF), 2010-11-23:
Så det er jo dødfornuftigt at få det gjort, og det er faktisk også et ganske godt eksempel på, at ministeren er i stand til at lytte – det er han selvfølgelig ikke lige nu, kan jeg se, men i det hele taget – for af bemærkningerne til det første udkast til lovforslaget kan man se, at der har været en lang række indvendinger, som ministeren, så vidt jeg kan se, har …
Anders Samuelsen (LA), 2018-11-27:
Det gør EU både gennem det civile sikkerheds- og forsvarspolitiske samarbejde, hvor EU kan bidrage med helt særlige civile kompetencer, f.eks. i forhold til politi og retsvæsen, og her er Danmark en stærk bidragsyder, og vi kan glæde os over, at der netop er taget et nyt skridt med lanceringen af den såkaldte Civilian Compact i sidste uge.
Marianne Jelved (RV), 2006-05-09:
Man kan se af rapporten, at det, der kan få ældre til at blive længere tid på arbejdsmarkedet, er større fleksibilitet og større indflydelse på sin eget arbejdsplads, og også lidt nedsat arbejdstid kan måske være afgørende for, at ressourcestærke ældre bliver på arbejdsmarkedet.
Christian Juhl (EL), 2020-12-03:
I Kirkeudvalget, som jeg er medlem af, sad vi på et tidspunkt og diskuterede et mere værdiladet spørgsmål end det her, og så var der en fra Nye Borgerlige, som sagde til mig: Du bør slet ikke blande dig i det her, for du er ikke medlem af den danske folkekirke.
Astrid Krag (SF), 2011-03-31:
Jeg tror, at det er tydeligt for de fleste, at der i den indsats er et stort behov for at sadle om og komme i gang med en målrettet indsats mod skabelsen af en ny fattigdom i Danmark og for jobskabelse og reel opkvalificering af ledige med indvandrerbaggrund.
Astrid Krag (S), 2020-05-12:
Og det er ikke, fordi der er noget galt i det arbejde, som vores dygtige medarbejdere på det område laver – overhovedet ikke, de redder liv og tager børn ind i deres hjerte og gør en kæmpe forskel – men der skal noget mere og noget andet til, tror jeg, og det glæder jeg mig rigtig meget til at diskutere med jo heldigvis engagerede ordførere.
Jakob Ellemann-Jensen (V), 2016-06-01:
I de drøftelser, som i går mundede ud i en aftale ovre i Kirkeministeriet og Kulturministeriet, har det jo været vigtigt at sikre den her balance, som jeg er helt sikker på hr. Morten Østergaard også deler opfattelsen af, nemlig den balance, som sikrer, at vi ikke går på kompromis med de værdier, vi vil beskytte, i et misforstået forsøg på at beskytte dem.
Lars Aslan Rasmussen (S), 2017-01-11:
Jeg skal egentlig bare spørge: Vil det sige, at ministeren i hvert fald er enig i, at man prøver at lave nogle ensartede regler, som i udgangspunktet gælder alle trossamfund, og at det, uanset hvilken status de har, ville være det mest ønskelige, lad os så bare sige for De Konservative og justitsministeren?
Bent Bøgsted (DF), 2014-04-03:
Det er jo muligt, at hr. Nadeem Farooq har set den analyse, som ASE har lavet vedrørende G-dage, hvor deres undersøgelse viser, at 69 pct. af virksomhederne svarer, at G-dagene mindsker deres lyst til at ansætte nye medarbejdere, og at 62 pct. svarer, at G-dagene medvirker til, at de har mindre lyst til at drive og udvikle deres virksomhed.
Rune Lund (EL), 2020-10-30:
Det vil sige, at med den store stigning, der efterfølgende har ligget i aktierne hos Danske Bank – og nu er de så faldet igen på grund af hvidvaskskandalen og alt muligt andet – gik man fra statens side dengang glip af en kæmpestor værdistigning, selv om man påtog sig en stor risiko.
Mette Thiesen (NB), 2021-12-09:
Der bliver jeg bare lidt bekymret, når Venstre står og taler, for det lyder næsten som noget, Socialdemokratiet kunne finde på at sige: at det næsten er vigtigere, at forældrene er ude på arbejdsmarkedet, end det er, at de prioriterer at tage sig af deres børn derhjemme.
Troels Lund Poulsen (V), 2008-12-11:
Lovforslaget rummer også en tydeliggørelse af, hvordan planer og programmer, der kan indebære grænseoverskridende miljøpåvirkninger, skal håndteres samt en tydeliggørelse af sigtet med den overvågning, der er knyttet til miljøvurdering.
Pernille Blach Hansen (S), 2001-01-11:
Men jeg synes, vi har et godt og solidt fagligt grundlag her, og hvis hr. Søren Kolstrup mener, at det er for usikkert, eller at der er deciderede fejl i det, så ser jeg da frem til at få påpeget, hvori problemerne rent faktisk består. Med hensyn til de våde enge synes jeg, at det var noget af det, det kunne være interessant at drøfte under de kommende forhandlinger også med forligspartierne, og jeg er sikker på, at det vil komme op at vende, så vi kan se på, om der skal ske nogle justeringer.
Kaare Dybvad Bek (S), 2021-05-05:
Men helt generelt vil jeg sige, at det er min oplevelse, at hvis man som borgmester eller som et andet kommunalbestyrelsesmedlem bryder reglerne og der bliver gjort opmærksom på det, indebærer det også, måske ikke en udskamning, men så i hvert fald en kritik af, at man har overtrådt reglerne, og det vil jo særlig i et valgår være problematisk for pågældende politiker.
Karsten Hønge (SF), 2016-05-12:
Men den dør skal kun stå åben for en lille højtlønnet gruppe mennesker og skal ikke bruges til at sende lavtlønnede ind på det danske arbejdsmarked, hvor vi på en og samme tid både vil risikere at opleve, at danskere mister deres arbejde, og samtidig vil se, at danske arbejdsforhold vil blive sat under pres.
Poul Nødgaard (DF), 2007-03-23:
Det er ikke alene her i salen, men det er naturligvis også sådan, tror jeg, at der finder mange møder sted på tomandshånd og måske i større grupper, hvor en minister er meget optaget af at få så meget lovgivning igennem Folketinget som overhovedet muligt med så stort flertal som muligt.
Anne Baastrup (SF), 2003-05-27:
Som efter min bedste overbevisning ikke kan læses på anden måde, end at meddeleren, der jo er integreret i det der, som nu er rockermiljøet, den organiserede kriminalitet, hvor det her skal bruges, umuligt kan være et tilfældighedsvidne, og derfor kan man umuligt fortolke reglerne omkring anonyme vidner på anden måde, end at det ikke længere er et tilfældighedsvidne.
Tom Behnke (KF), 2009-05-18:
I mange tilfælde tror jeg jo, at det er rent tilfældigt, at det lige blev dét offer, der bliver offer for en forbrydelse, og der er det måske netop vigtigt, at man har konfliktrådet til at få tingene talt igennem, sådan at offeret har mulighed for at komme videre med sit liv.
Margrete Auken (SF), 2002-10-22:
Der er ingen tvivl om, at de næste 1, 2, 3 år bliver særdeles afgørende for at få en åbning, som kan give vore naboer et velfærdsløft og samtidig sikre, at dumpning af lønmodtagerrettigheder, fødevaresikkerhed, forbrugerrettigheder og miljøkrav kommer til at gå skævt, altså at man dumper på de her områder i sammenhæng. Jeg vil slutte med at opfordre regeringen til at tage mere markant affære over for Barsebäcksagen.